tartuNLP/wikipedia-smugri-20251201 huggingface dataset:
Aldus Manutius

Aldus Pius Manutius ("Teobaldo Mannucci"; 1449/1450 – 6. helmikuuta 1515 Venetsia) oli italialainen renessanssihumanisti, joka toimi kirjanpainajana ja -kustantajana Venetsiassa.
Elämä.
Manutius syntyi Sermonetassa tai Bassianossa, Kirkkovaltiossa, nykyisessä Latinan maakunnassa. Hän sai klassisen koulutuksen ja opiskeli latinaa Roomassa Gasparino da Veronan oppilaana ja klassista kreikkaa Ferrarassa Guarino da Veronan oppilaana. 
Vuonna 1482 Manutius muutti Mirandolaan ystävänsä ja opiskelutoverinsa Giovanni Picon kanssa. Hän asui siellä kaksi vuotta ja jatkoi kreikkalaisen kirjallisuuden opintojaan. Pico antoi Manutiukselle tehtäväksi veljenpoikiensa Alberto ja Lionello Pion opetuksen. Alberto Pio rahoitti Manutiuksen hanketta oman kirjapainon perustamiseksi. Manutius valitsi toimipaikakseen Venetsian ja asettui sinne vuonna 1490.
Manutius otti tehtäväkseen renessanssiaikaan asti säilyneen antiikin kirjallisuuden varjelun enemmältä katoamiselta ja julkaisi runsaasti antiikin kirjallisuutta painettuna. Hän julkaisi sekä kreikan- että latinankielistä kirjallisuutta mutta myös italialaisia klassikkoja. Manutius keräsi ympärilleen suuren joukon kreikankielentaitoisia oppineita, palkkasi kreikkalaisia työntekijöitä ja käytti kreikkaa paitsi kirjapainonsa työkielenä myös kotikielenään.
Julkaisutyö.
Manutiuksen ensimmäisiä julkaisuja olivat Musaioksen "Hero ja Leandros", "Galeomyomakhia" sekä kreikankielinen "Psalttari". Vuonna 1495 hän julkaisi ensimmäisen osan Aristoteleen teosten laitoksesta; neljä osaa seurasi vuosina 1497–1498. Aristofaneelta hän julkaisi neljä komediaa vuonna 1498. Thukydideen, Sofokleen ja Herodotoksen teoksia seurasi vuonna 1502; Ksenofonin "Hellenika" ja Euripideen tragedioita vuonna 1503; ja Demostheneen puheita vuonna 1504.
Vuonna 1508 Manutius julkaisi sarjan pienempiä kreikkalaisia puhujia. Vuonna 1509 ilmestyivät Plutarkhoksen pienemmät teokset, ja vuonna 1513 Platonin teokset. Pindaros, Hesykhios Miletoslainen ja Athenaios seurasivat vuonna 1514. Elämänsä lopulla Manutius oli aloittanut ensimmäisen painetun "Septuagintan" työstämisen; se julkaistiin postuumisti vuonna 1518.
Manutiuksen seuraajat jatkoivat hänen työtään ja julkaisivat ensimmäiset painetut laitokset muun muassa Pausaniaan, Strabonin, Aiskhyloksen, Galenoksen, Hippokrateen ja Pseudo-Longinoksen teoksista.
Manutiuksen keksintöihin kuuluivat pienet "taskupainokset", joita kuka tahansa saattoi ostaa ja omistaa. Manutius kehitti myös kursiivin sekä puolipisteen nykyisen käyttötavan, ja Alduksen lehti on saanut häneltä nimensä.
Pastelliväri

Pastelliväri tai pastellisävy on valkoisella pehmennetty vaalea värisävy, jossa ei ole lainkaan mustaa. Pastellivärit ovat pastellimaalaukselle ominaisia.
C. Edv. Törmänen

Carl Edward Törmänen (9. elokuuta 1855 Lohja – 22. maaliskuuta 1880 Helsinki) oli suomalainen näyttelijä ja näytelmäkirjallisuuden suomentaja. Hän käytti nimimerkkejä "C.Ed. T--nen", "Ed. T-nen", "E-d T-nen", "Törmänen", "E. Törmänen", "Vieno" ja "Wieno". 
Törmänen oli mukana Suomalaisen Teatterin toiminnassa yhdessä Kaarlo Bergbomin kanssa.
24-vuotiaana kuollut Törmänen on haudattu Vihdin hautausmaalle yhdessä 1-vuotiaan tyttärensä Hilja Kaunon (1879–1880) kanssa. "C. E. Törmäsen puisto" Helsingissä on nimetty hänen mukaansa.
MSC Lirica

MSC Lirica on MSC Cruisesin Ranskassa 2003 valmistettu "Mistral"-luokan risteilyalus.
Rakentaminen.
Alus tilattiin Chantiers l'Atlantiquelta St. Nazairesta Ranskasta. Sen köli laskettiin telakkanumerolla K32. Alus luovutettiin 24. maaliskuuta 2003 panamalaiselle Mediterranean Shipping Companylle.
Liikennöinti.
Alus aloitti maaliskuussa risteilyt. Kesäisin alus risteilee Välimerellä ja talvisin Karibialla. Alus myytiin 21. heinäkuuta 2010 Newco Lirica SA:lle, jonka kotipaikka on Genevessä Sveitsissä. Aluksen operointi jatkui kuitenkin edelleen MSC:llä.
12. maaliskuuta 2021 aluksella syttyi tulipalo Korfun satamassa Kreikassa, jossa alus oli säilytyksessä, vain miehistön ollessa aluksella. MSC Cruisesin mukaan tulipalo syttyi tyhjässä pelastusveneessä ja aiheutti vahinkoa aluksen kyljelle, mutta ei sen sisätiloille, eikä aiheuttanut henkilövahinkoja.
Puija

Puija ("Puya raimondii") on ananaskasveihin kuuluva kasvi. Laji on erittäin uhanalainen ja vähenemässä. Se on maailman hitaimmin kukkiva kasvi: se kukkii vasta 80–150 vuoden ikäisenä ja kuihtuu sen jälkeen.
Ensimmäinen lajin yksilö löydettiin 1870 Boliviasta. Laji kasvaakin Etelä-Amerikassa Perussa ja Boliviassa Andeilla keskimäärin 4 000 metrin, mutta jopa 4 800 metrin korkeudessa.
Jääkiekon maailmanmestaruuskilpailut 1949

Jääkiekon maailmanmestaruuskilpailut 1949 pelattiin Tukholmassa, Ruotsissa. Suomi osallistui maailmanmestaruuskilpailuihin kymmenen vuoden tauon jälkeen. Kyseessä olivat myös ensimmäiset maailmanmestaruuskilpailut, joissa oli mukana suomalainen tuomari, kaudella 1948–1949 perustetun Erotuomarikerhon ensimmäinen puheenjohtaja Risto Lindroos. Turnauksessa Suomi otti ensimmäiset voittonsa maailmanmestaruuskilpailuissa.
Alkusarja.
Karsintaryhmä 1.
Kanadan 47–0-voitto Tanskasta on kaikkien aikojen maalieroennätys maailmanmestaruuskisojen A-sarjassa. Kaikkien tasojen maalieroennätys on D-sarjasta vuodelta 1987, jolloin Australia voitti Uuden-Seelannin maalein 58–0.
MSC Opera

MSC Opera on MSC Cruisesin hallinnoima Ranskassa vuonna 2004 valmistunut "Mistral"-luokan risteilyalus.
Rakentaminen.
Alus tilattiin Alstom Chantiers de l'Atlantiquelta St. Nazairesta Ranskasta. Sen köli laskettiin 12. joulukuuta 2003 telakkanumerolla L32 ja alus laskettiin vesille 11. syyskuuta 2003. Alus luovutettiin 23. toukokuuta 2004 napolilaiselle Newco Opera SA:lle. Alusta hallinnoi Mediterranean Shipping Co. ja se on liputettu Panamaan. 
Käyttöhistoria.
Alus aloitti toukokuussa 2004 risteilyt Välimerellä. Sen ollessa 14. toukokuuta 2011 Visbyn tasalla Gotlannin edustalla matkalla Pietarista Kööpenhaminaan aluksen koneet sammuivat. Seuraavana iltana saapui "Tvitzer Trym" hinasi aluksen Nynäshamniin, jonne alukset saapuivat 16. toukokuuta. Aluksen matkustajat siirrettiin satamassa M/S "Södertörniin" ja M/S "Utö Expressiin". Päivän kuluessa aluksen koneet saatiin jälleen toimimaan ja alus lähti 17. toukokuuta kohti Oskarshamnia hinaajan saattamana. Matkalla alukselle annettiin ohjeet suunnata telakalle Gdanskiin, jonne se saapui 19. toukokuuta. Alus poistui 22. toukokuuta telakalta kohti Southamptonia ja se palasi risteilyille 27. toukokuuta.
Hieronymus Froben

Hieronymus Froben (1501-1563) oli Baselissa toiminut kirjanpainaja ja samalla alalla toimineen Johann Frobenin vanhin poika. Hän opiskeli Baselin yliopistossa ja matkusteli laajasti ympäri Eurooppaa.
Froben, hänen isänsä sekä velipuolensa Nicolaus Episcopius työskentelivät yhdessä Erasmus Rotterdamilaisen kanssa, ja julkaisivat muun muassa tämän teoksen "Tyhmyyden ylistys" vuonna 1532. Heidät tunnetaan siitä, että he tekivät Baselista merkittävän renessanssiaikaisen kirjanpainannan keskuksen. Heidän toimittamiinsa teoksiin kuuluvat muun muassa Georgius Agricolan teoksen "De re metallica" ensimmäinen latinankielinen laitos vuodelta 1556. Osassa teoksista oli Hans Holbein nuoremman tekemää kuvitusta.
Frobenin oma poika Ambrosius jatkoi suvun kirjanpainannan perinteitä seuraavan vuosisadan puolelle.
Klamilan kirkko

Klamilan kirkko on kyläkirkko Virolahden kunnan Klamilan kylässä. Puurakenteisen kirkon on suunnitellut arkkitehti Veli Klami ja se valmistui vuonna 1955. Kirkkosalissa on 200 istumapaikkaa ja rakennuksessa on kerhohuone.
Klamilan kirkon syntyhistoria alkaa 1920-luvulta, jolloin perustettiin Klamilan rukoushuoneyhdistys hankkimaan varoja oman kirkon rakentamiseksi. Syynä oli lähes parinkymmenen kilometrin matka Virolahden kirkolle. Inflaatio söi kuitenkin kerättyjen varojen arvoa ja kirkon rakentamisen rahoitti lopulta Virolahden seurakunta. Veli Klami suunnitteli veloituksetta rakennuksen, kauppias Juho Klami lahjoitti tontin ja se pystytettiin talkoovoimin paikkakunnalta lahjoituksena saadusta puutavarasta. Kirkko on vihitty käyttöön marraskuussa 1955.
Klamilan kirkon kello on alun perin Viipurin hiippakunnan pappien Kallivieren seurakunnalle Viron Inkeriin vuonna 1933 lahjoittama kello. Kello on valmistettu Lokomon tehtaalla Tampereella. Kello kulkeutui inkeriläisten pakolaisten mukana Suomeen 1943.
Kirkon vieressä on akateemikko Uuno Klamin muistomerkki.
Koigorodok

Koigorodok (, ) on kylä, maalaiskunta ja Koigorodokin piirin hallinnollinen keskus Komin tasavallassa Venäjällä. Se sijaitsee Sysola-joen rannalla 192 kilometriä tasavallan pääkaupungista Syktyvkarista etelään. Asukkaita on 3 100 henkeä (vuonna 2002).
Koigorodokin kirkonkylä mainitaan ensimmäisen kerran vuonna 1586. Sen nimitys perustuu joennimeen Koi ja komin sanaan "gort" ’kylä’. 1600-luvulla kylästä tuli volostin ja vuonna 1949 Koigorodokin piirin keskus. Vuonna 1989 asukkaista 72 % oli komeja ja 21 % venäläisiä.
Kylästä on asfaltoitu maantie Syktyvkariin. Sysolan ylittävä silta valmistui vuonna 1988. Palveluihin kuuluu nykyaikainen keskikoulu, urheilutalo ja sairaala. Uusi kulttuuritalo on rakenteilla. Huomattavin nähtävyys on 1800-luvulla rakennettu Kristuksen käsittä tehdyn ikonin kirkko.
Pyhät Tepot

Pyhät Tepot oli vuosina 2007–2013 toiminut suomalainen uuden aallon suomirock/punkyhtye. Yhtye perustettiin vuonna 2007 ja se oli kotoisin Helsingistä. Pyhien Teppojen levy-yhtiö oli vuodesta 2009 Sony Music Entertainment. Yhtye kunnioitti muiden muassa Pelle Miljoonan, Tehosekoittimen, Rauli Baddingin ja vanhan Hanoi Rocksin perintöä. Steven Riekin kirjoittamat sanoitukset olivat katuromanttisia tarinoita lähinnä juopottelusta ja hauskanpidosta.
Yhtyeen debyyttialbumi "Täältä tulee Pyhät Tepot" julkaistiin 19. toukokuuta 2010. Levyn tuotti Jyrki Tuovinen, joka on myös tuottanut levyjä yhtyeille Apulanta, Lordi, Chisu ja Suburban Tribe. 
Yhtyeen ensimmäinen single "Me muutetaan Lontooseen" julkaistiin 19. huhtikuuta 2010 nettipainoksena. Yhtye on myös julkaissut itsetehdyt musiikkivideot kappaleista "Sunnuntai", "Kiasman Alkolta Kisahalliin", "Seksikkäitä jätkiä" ja "Me muutetaan Lontooseen". Kappale "Sunnuntai" voitti Voicen Garage Countdown -äänestyksen äänivyöryllä. Radiokanava YleX:n Himotuimmat-äänestyksessä kappale "Me muutetaan Lontooseen" pääsi listaykköseksi heti ensimmäisellä viikollaan saavuttaen 23,1 % osuuden kaikista annetuista äänistä.
Lokakuussa 2013 yhtyeen jäsenet ilmoittivat "kyllästyneensä sekoiluun", ja yhtye soitti viimeisen keikkansa Helsingissä Bar Bäkkärissä 9. marraskuuta 2013. Yhtyeen jäsenistä lauluntekijä Riekki ja kitaristi Makke ovat sittemmin jatkaneet Zamorano-yhtyeessä. 
Pyhät Tepot teki yhden keikan mittaisen paluun 14. joulukuuta 2018.
MSC Musica

MSC Musica on MSC Cruisesin hallinnoima Ranskassa vuonna 2006 valmistunut risteilyalus.
Rakentaminen.
Alus tilattiin Chantiers l'Atlantiquen telakalta St. Nazairesta Ranskasta. Sen köli laskettiin tammikuussa 2005 telakkanumerolla Q32 ja alus laskettiin vesille saman vuoden lokakuussa. Alus luovutettiin 16. kesäkuuta 2006 panamalaiselle Musica Compania Naviera SA:lle, joka vuokrasi aluksen italialaiselle Mediterranean Shipping Companylle.
Käyttöhistoria.
Alus myytiin kesäkuussa 2006 Musica Bail Gielle Geneveen Sveitsiin. Hallinta säilyi MSC:llä, mutta alus liputettiin Panamaan. Alus aloitti kesäkuussa risteilyt.
Pesäpallon suomensarja 2010

Sarjajärjestelmä.
Pelataan kaksinkertainen runkosarja neljässä lohkossa.
Runkosarjojen jälkeen pelataan lohkojen sisäiset välierät siten, että runkosarjassa 1. sijoittunut joukkue kohtaa runkosarjassa 4. sijoittuneen joukkueen ja runkosarjassa 2. sijoittunut joukkue kohtaa runkosarjassa 3. sijoittuneen joukkueen. Otteluparien voittajat pelaavat lohkojen loppuottelussa. Ottelut pelataan paras kolmesta -järjestelmällä. Kotietu on runkosarjassa lohkossaan paremmin sijoittuneilla joukkueilla.
Suomensarjan lohkovoittajista muodostetaan otteluparit (Itä - Pohjoinen ja Länsi - Etelä). Ottelut pelataan paras kolmesta -järjestelmällä. Kotietu on runkosarjassa lohkossaan paremmin sijoittuneella joukkueella ja sijoituksen ollessa sama, pisteitä enemmän ottelua kohden runkosarjassa keränneellä joukkueella ja sen ollessa tasan ratkaisee paremmuuden ensin 3 pisteen voitot ottelua kohden, sen jälkeen voitetut ottelut ottelua kohden ja edellisten ollessa tasan kaikkien otteluiden juoksuero runkosarjassa ja sen ollessa tasan arpa. Otteluparien voittajat nousevat Ykköspesikseen kaudelle 2011.
Nousukarsinnat.
Itä-Pohjoinen
Etelä-Länsi
Runkosarjassa lohkoissaan sijoille 9. ja 10. sijoittuneet joukkueet putoavat suoraan maakuntasarjaan kaudelle 2011.
Lähteet.
www.pesis.fi/artikkeliarkisto/?num=64251
Mustarinda-seura

Mustarinda-seura on suomalainen taiteellis-tieteellinen voittoa tavoittelematon yhdistys. Vuonna 2010 toimintansa aloittanut Mustarinda-seura vaalii luonnon ja kulttuurin monimuotoisuutta tuomalla yhteen taiteen, tieteen ja järjestöelämän toimijoita keskusteluihin, seminaareihin, näyttelyihin ja tapahtumiin. Seuran tavoitteena on luoda edellytyksiä uusien ajattelumallien ja yhteistyötapojen syntymiselle. Mustarinda-seura on ideologisesti sitoutumaton.
Seuran perustamisen lähtökohtana on ollut havainto niin ekologisen kuin kulttuurisenkin diversiteetin maailmanlaajuisesta kapenemisesta.
Mustarinda-seura toimii pääsääntöisesti Mustarinda-talossa Hyrynsalmella, Paljakan vaaran laella. Alueellisen toiminnan lisäksi seura osallistuu myös kansallisiin ja kansainvälisiin hankkeisiin. 
Nimi.
Yhdistyksen nimeksi tuli Mustarinda-seura ympäröivän vaaranharjanteen vanhan karttanimen mukaan. Myös Kolin vaara on aiemmin tunnettu Mustarindana, karhujumaluuden sekä vainajien ja henkiolentojen kukkulana.
MSC Orchestra

MSC Orchestra on MSC Cruisesin operoima Ranskassa 2007 valmistunut risteilyalus.
Rakentaminen.
Alus tilattiin Aker Yards SA:n St. Nazairen telakalta Ranskasta. Sen köli laskettiin 30. syyskuuta 2005 telakkanumerolla R32 ja alus laskettiin vesille 9. syyskuuta 2006. Se luovutettiin 30. huhtikuuta 2007 panamalaiselle Compania Naviera Orchestra SA:lle. Alusta hallinnoi genovalainen Mediterranean Shipping Co.
Liikennöinti.
Alus aloitti risteilyt toukokuussa 2005. Sen omistus siirrettiin Orchestra Bail Gielle Geneveen Sveitsiin, mutta aluksen hallinnointia jatkoi MSC Mediterranean Shipping Co.
Ruotsin ralli 2010

Ruotsin ralli 2010 (virallisesti "58. Rally Sweden") oli rallin MM-sarjan kauden 2010 ensimmäinen osakilpailu, joka ajettiin 11.–14. helmikuuta 2010. Kilpailussa oli 21 erikoiskoetta ja keskuspaikka oli Karlstadissa.
Kilpailun voitti Ford World Rally Teamin Mikko Hirvonen.
MSC Poesia

MSC Poesia on MSC Cruisesin operoima Ranskassa vuonna 2008 valmistunut risteilyalus.
Rakentaminen.
Alus tilattiin Aker Yards SA:n St. Nazairen telakalta Ranskasta. Sen köli laskettiin 6. joulukuuta 2006 telakkanumerolla S32 ja alus laskettiin vesille 3. syyskuuta 2007. Alus luovutettiin huhtikuussa 2008 panamalaiselle Compania Naviera Poesia SA:lle. Aluksen hallinta on genovalaisella Mediterranean Shipping Co.:lla.
Liikennöinti.
Alus lähti 3. huhtikuuta 2008 telakalta Doveriin, jossa se kastettiin 5. huhtikuuta kumminaan Sophia Loren. Alus kolaroi 6. kesäkuuta Dubrovnikissa "Costa Classican" kanssa. Tutkimusten jälkeen alus jatkoi matkaansa Venetsiaan.
Alus myytiin 21. heinäkuuta 2010 Newco S32 SA:lle Geneveen Sveitsiin. Aluksen hallinnointi säilyi MSC Medoterranean Shipping Companyllä, mutta alus liputettiin Panamaan. Alus ajoi karille 7. tammikuuta 2012 lähellä Bahaman Freeportia Port Lucayan edustalla. Alus irtosi illalla karilta nousuveden ja neljän hinaajan avustamana, minkä jälkeen se jatkoi risteilyä.
MSC Fantasia

MSC Fantasia on MSC Cruisesin Ranskassa 2008 valmistunut risteilyalus.
Rakentaminen.
Alus tilattiin STX Europan St. Nazairen telakalta Ranskasta. Sen köli laskettiin telakkanumerolla A33 ja alus laskettiin vesille 8. helmikuuta 2008. Alus luovutettiin 9. joulukuuta napolilaiselle CNF Compania Naviera Fantasialle, joka siirsi aluksen Panaman lipun alla operoivalle MSC Crociere SA:lle.
Liikennöinti.
Alus kastettiin 18. joulukuuta "MSC Fantasiaksi" kumminaan Sophia Loren. Se aloitti vielä samana päivänä ensimmäisen risteilyn Napolista. Alus myytiin joulukuussa 2008 Fantasia Bail Snc:lle Baseliin Sveitsiin, mutta operointi jatkui samalla yrityksellä. Aluksen ollessa Palma de Mallorcalla 5. maaliskuuta 2009 käyntisilta romahti kovassa tuulessa, jolloin yksi matkustaja ja kolme kansimiestä putosi mereen.
MSC Splendida

MSC Splendida on Ranskassa 2009 valmistunut MSC Cruisesin risteilyalus.
Rakentaminen.
Alus tilattiin STX France SA:n St. Nazairen telakalta Ranskasta nimellä "MSC Serenata". Sen köli laskettiin telakkanumerolla B33. Alus luovutettiin 2. heinäkuuta 2009 panamalaiselle Compania Naviera Serenata SA:lle.
Liikennöinti.
Alus aloitti ensimmäisen risteilynsä MSC Cruisesin lipun alla lähtiessään 4. heinäkuuta 2009 kohti Barcelonaa, jossa alus kastettiin 12. heinäkuuta "MSC Splendidaksi" kumminaan Sophia Loren. Alus aloitti 13. heinäkuuta risteilyt Välimerellä.
Sajaniemi

Sajaniemi on Lopen kylä, joka sijaitsee noin 7 kilometrin päässä Lopen keskustasta.
Kylä koostuu maatiloista, omakotitaloista ja vapaa-ajan asunnoista.
Sajaniemessä on muun muassa yleinen uimaranta.
Lopen Sajaniemessä sijaitsee kesäteatteri, jossa on esitetty näytelmiä jo vuodesta 1986. Esityskausi on yleensä heinäkuu.
Sajaniemessä toimii aktiivinen kyläyhdistys.
Taavi Hahl

David (Taavi) Hahl (19. tammikuuta 1847 Mäntyharju – 14. elokuuta 1880 Helsinki) oli suomalainen maisteri, kuoronjohtaja, laulunopettaja ja tenorilaulaja. Hän käytti nimimerkkejä "D. Hahl" ja "T.H." Hahlin isä Anders Gustaf Hahl (1818–1882) toimi pappina Mäntyharjulla, Lappeenrannassa, Raudussa ja Antreassa. Perheessä oli 14 lasta. Hahlin sisaruksia olivat oopperalaulaja Johannes Hahl (1854–1886), kirjailija ja teatterinjohtaja Jalmari Hahl sekä taidemaalari Bruno Hahl (1874–1953). Hahlin sisaren Hanna Maria Hahlin ja Uno Arthur Granfeltin tytär oli oopperalaulaja Hanna Granfelt. Taavi Hahl oli naimisissa laulajatar Therèse Hahlin, o. s. Decker kanssa
Ura.
Hahl toimi Viipurissa laulunopettajana ennen muuttoaan Helsinkiin. Hän johti Helsingissä Akademiska Sångsällskapet -kuoroa, mutta erottuaan kuorosta kielikiistojen vuoksi hän perusti vuonna 1876 Suomalaisen Nuijan laulukunnan. Se jäi kuitenkin lyhytikäiseksi. Hahl julkaisi kaksi laulukokoelmaa: mieskuoroille "Ylioppilaslauluja" ja sekakuoroille "Sävelistö, kaikuja laulustamme". Hahl suomensi näitä kokoelmia varten useita ulkomaisia lauluja. Vuonna 1874 hän julkaisi myös kouluja varten koraalikirjan suomen- ja ruotsinkielisinä versioina. Nuorena ylioppilaana Hahl esitti Rubenin roolin Aleksis Kiven näytelmän "Lea" kantaesityksessä, joka nähtiin Helsingin Nya Teaternissa 10. toukokuuta 1869. Ensi-iltaa on myöhemmin pidetty suomenkielisen ammattiteatterin syntyhetkenä.
Hahlin vuonna 1871 julkaisema Ylioppilaslaulujen 1. vihko ohjasi Maamme-laulun nykyiseen muotoonsa. Hän liitti nuotteihin runosta vain ensimmäisen ja viimeisen (11.) säkeistön sekä vaihtoi sanan "pohjainen" sanaan "pohjoinen". Samassa vihkossa Hahl julkaisi myös sittemmin vakiintuneen suomennoksen Suomen laulusta ("Kuule kuinka soitto kaikuu...").
Hahl keräsi vuonna 1879 aineistoa väitöskirjaansa varten Vatikaanin arkistosta. Hän kuoli kuitenkin seuraavana vuonna ehtimättä saada väitöskirjaansa valmiiksi. Hahl haudattiin Helsingin Hietaniemen hautausmaalle.
Calonius

Calonius on ollut seuraavien suomalaisten henkilöiden sukunimi:
Bahianaratti

Bahianaratti ("Brotogeris tirica") on Brasilian itärannikolla kotoperäisenä esiintyvä papukaijalaji. Johann Friedrich Gmelin kuvaili sen holotyypin Brasiliasta vuonna 1788. Sillä ei ole alalajeja.
Ulkonäkö.
Bahianaratti on noin 23 senttimetriä pitkä nokasta keskipitkän pyrstön kärkeen, ja painaa noin 65 grammaa. 
Se on pääväriltään vihreä. Selkäpuoli on hieman vatsapuolta tummempi, siiven päällä ruskean sävyä, kasvoissa ja kyljissä hieman kellertävämpää. Pyrstö ja pitkät siipisulat ovat siniset. Nokka ja jalat beiget, silmä tumma.
Epolettiaratti

Epolettiaratti ("Brotogeris jugularis") on amerikkalainen papukaija, jonka elinympäristö ulottuu Meksikon lounaisosista läpi Keski-Amerikan aina Kolumbian itäosiin ja Venezuelan länsiosiin. Lajista tunnetaan kaksi alalajia. Sen holotyypin kuvaili Philipp Ludwig Statius Müller Bondasta Santa Martasta Kolumbiasta 1776. Alalajeja sillä on kaksi: "B.j. jugularis" ja "B.j. exsul."
Ulkonäkö.
Epolettiaratti on pitkän pyrstönsä kanssa noin 18 senttimetriä pitkä nokasta pyrstön kärkeen ja painaa noin 58 grammaa.
Epolettiaratti on ensisilmäykseltä liki kokonaan vihreä, mutta siinä on paljon erilaisia sävyjä. Sen siivissä on oliivinruskea siipilaukku, jota selän puolelta kehystävät turkoosit höyhenet. Siipisulat ovat siniset. Rinnassa ja poskissa on vatsaa ja päälakea kellertävämpiä höyheniä. Sen englanninkielinen nimi on Orange-chinned Parakeet, mutta oranssi leukalaikku ihan alanokan alla ei ole huomattavan kokoinen, vaan jää usein jopa poskihöyhenten väliin piiloon.
Nokka on vaalea, samoin jalat. Silmää ympäröivä paljas ihoalue on valkoinen. Silmä tumma. 
Alalajeista "B. j. exculilla" on kirkkaanvihreät reidet, ja alaperästä puuttuu sininen sävy, leuan oranssi vähäisempi ja oliivinruskea laikku siivessä laajempi, siipien peitinsulat tummemman ruskeat.
Atlantin valli murtuu (elokuva)

Atlantin valli murtuu ("The Longest Day") on yhdysvaltalainen vuoden 1962 elokuva, joka perustuu Cornelius Ryanin samannimiseen kirjaan Normandian maihinnousun ensimmäisen vuorokauden tapahtumista. Elokuvan ohjauksesta vastasivat useat eri ohjaajat.
Elokuvan sotilaskonsultteina käytettiin eri osapuolten todellisiin tapahtumiin osallistuneita henkilöitä, kuten Günther Blumentritt (saksalainen kenraali) ja James Gavin (yhdysvaltalainen kenraali). Elokuvan useissa päärooleissa esiintyi nimekkäitä näyttelijöitä.
Ainutlaatuista elokuvassa verrattuna muihin brittiläisiin tai yhdysvaltalaisiin toista maailmansotaa käsitteleviin aikalaiselokuviin on se, että siinä saksalaiset puhuvat saksaa ja ranskalaiset ranskaa. Elokuvasta on myös versio, jossa kaikki hahmot puhuvat englantia. Tätä versiota varten kohtaukset kuvattiin kahteen kertaan.
"The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.
Nälkäpeli (kirjasarja)

Nälkäpeli () on Suzanne Collinsin kirjoittama nuorille suunnattu tieteiskirjasarja, joka ilmestyi alun perin vuosina 2008–2010. Vuonna 2020 ilmestyi kirjasarjan neljäs osa "," joka kertoo ajasta 64 vuotta ennen muita kirjoja. Helene Bützow on suomentanut kirjasarjan kaikki osat.
Sarjan tapahtumat sijoittuvat kuvitteelliseen Panemin valtioon Pohjois-Amerikan dystooppisessa tulevaisuudessa. Valtio koostuu yltäkylläisyydessä kylpevästä pääkaupungista eli Capitolista ja kahdestatoista eri tuotantoaloille erikoistuneesta vyöhykkeestä, jotka tuottavat pääkaupungille sen rikkaudet. Rangaistuksena vyöhykkeiden vuosikymmenten takaisesta kapinayrityksestä ja muistutuksena Capitolin vallasta Panemissa järjestetään vuosittain Nälkäpeliksi nimetty tapahtuma, johon jokaisen vyöhykkeen täytyy lähettää kaksi 12–18-vuotiasta ”tribuuttia”. Television välittäessä kuvaa maan kaikkiin kolkkiin tribuutit ottelevat toisiaan vastaan tarkoitusta varten rakennetulla valtavalla areenalla, kunnes vain yksi heistä on hengissä.
Kortkeros

Kortkeros (, ) on kylä, maalaiskunta ja Kortkerosin piirin hallinnollinen keskus Komin tasavallassa Venäjällä. Se sijaitsee Vytšegdan rannalla 48 kilometriä Syktyvkarista koilliseen. Asukkaita on 4 700 henkeä (vuonna 2002).
Kylä mainitaan ensimmäisen kerran vuonna 1646. Vuosina 1678–1685 siitä tuli kirkonkylä ja 1700-luvun alussa volostin keskus. Asukkaat harjoittivat maanviljelyä, karjanhoitoa, metsästystä ja kalastusta sekä kävivät metsätöissä. Vuonna 1939 muodostettiin Kortkerosin piiri. 1960-luvulta lähtien kylän väkiluku kasvoi huomattavasti, ja komien lisäksi sinne muutti myös muiden kansallisuuksien edustajia. Vuonna 1989 asukkaista 63 % oli komeja ja 29 % venäläisiä.
Seudun pääalinkeino on maatalous. Kylässä toimii maatalousyritys, tielaitos ja meijeri. Palveluihin kuuluvat keskikoulu, lasten taidekoulu, täydennyskoulutuskeskus, kulttuuritalo, kotiseutumuseo ja sairaala.
Omega (baryoni)

Omega-baryonit (Ω) ovat baryoneja, joiden sisältämistä kvarkeista yksikään ei ole ylös- eikä alas-kvarkki. Ensimmäisenä omega-baryoneista havaittiin Ω-, jonka outous on -3 ja joka koostuu kolmesta outous-kvarkista. Omega-kvarkin löytäminen oli kvarkkimallin kannalta suuri voitto, sillä mallin avulla sen olemassaolo, massa ja hajoamistuotteet oli ennustettu jo ennen kuin se löydettiin. Myöhemmin on löydetty myös omega-baryoni, jossa yksi outous-kvarkki (s) on korvautunut lumo-kvarkilla (c). Omega-baryonit hajoavat vain heikolla vuorovaikutuksilla, ja sen vuoksi niillä on moniin muihin baryoneihin verrattuna melko pitkä elinikä. 
Kaikkia kvarkkimallin mukaisia omega-baryoneja ei ole vielä löydetty, mutta niiden ominaisuudet kuten spin ja pariteetti on voitu ennustaa.
Omega-hiukkasten merkintänä käytetään kreikkalaista omega-kirjainta (Ω), jonka jälkeen merkitään yläkulmaan sen varaus. Jos siinä esiintyy muita kuin outous-kvarkkeja, merkitään lisäksi alakulmaan muiden kvarkkien symbolit. Niinpä esimerkiksi Ωcb0 sisältää yhden outous-, yhden lumo- (c) ja yhden pohja-kvarkin (b), ja sen varaus on nolla.
Koska omega-baryoneissa ei ole ylös- eikä alas-kvarkkeja, niiden kaikkien isospin on nolla.
Viimeisimpiä havaintoja.
Bottom-omega on baryoni, jonka outous on -2 ja joka sisältää kaksi outous-kvarkkia ja yhden pohja-kvarkin. ensimmäisenä sen väittivät löytäneensä DZero-kokeen yhteydessä syyskuussa 2008 Fermilabissa työskennelleet fyysikot. Sen havaittu massa, 6165 ±16 Mev/c2, kuitenkin poikkesi selvästi kvarkkimallin ennustamasta. Toukokuussa 2009 Fermilabissa tehtiin uusia kokeita, joissa näitä hiukkasia havaittiin noin nelinkertainen määrä. 
Näiden kokeiden perusteella hiukkasen massaksi saatiin 604,4 ± 6,8 MeV/c2, mikä vastaa hyvin tarkoin standardimallin ennustamaa. Nämä kaksi tulosta poikkeavat toisistaan niin paljon, että niitä on pidettävä yhteensopimattomina. Koska uudemmissa kokeissa mitattu massa vastaa näinkin tarkoin standardimallin ennustamaa, on pidettävä erittäin todennäköisenä, että havaittu hiukkanen todella oli Bottom-Omega.
Gösta Philip Armfelt

Gustaf (Gösta) Johan Philip Armfelt (14. huhtikuuta 1830 Pariisi, Ranska – 10. helmikuuta 1880 Helsinki) oli suomalainen kreivi, ranskan kielen opettaja ja ruotsiksi sekä ranskaksi kirjoittanut kirjailija. Hän käytti nimimerkkejä "Gösta Philip" ja "P-p".
Armfeltin vanhemmat olivat alikapteeni, kreivi Magnus Reinhold Armfelt ja Adelaide Gustava Aspasia Armfelt. Hän kävi Helsingin yksityislyseota ja opiskeli sitten eri kouluissa Turussa, Bleinsissä, Pariisissa ja Strassburgissa. Vuosina 1850–1853 Armfelt oli Th. Billingin maalauskoulun oppilaana Tukholmassa.
Armfelt toimi ranskan kielen yksityisopettajana ja hän opetti sitä myös useissa oppikouluissa Turussa, Vaasassa ja Helsingissä. Hän oli Helsingin yliopiston ranskankielen lehtorina 1871–1880.
Armfelt kirjoitti useita Suomea käsitteleviä matkaoppaita sekä ruotsin että ranskan kielellä. Hän kirjoitti myös runoja, näytelmiä ja lehtiartikkeleita.
Cecilia Brækhus

Cecilia Brækhus (s. 28. syyskuuta 1981 Cartagena, Kolumbia) on norjalainen nyrkkeilijä, hallitseva WBA- ja WBC-liittojen naisten maailmanmestari välisarjassa. Brækhus on myös potkunyrkkeillyt.
Nyrkkeilyura.
Brækhus aloitti nyrkkeilyn vuonna 2007 saksalaisen Wilfried Sauerlandin tallin ottelijana. Vuoden 2009 maaliskuussa hän voitti WBA- ja WBC-liittojen väliaikaisen mestaruuden ottelussa Vinni Skovgaardia vastaan. Ottelussa haettiin seuraajaa vöistä luopuneelle Holly Holmille. 
Brækhus on puolustanut mestaruuttaan menestyksellisesti useaan otteeseen. Ensimmäisen kerran hän puolusti mestaruutta Revenge of the Giant -tapahtumassa Helsingissä, Suomessa. Ottelussa hän voitti Amy Yuratovacin kaikin tuomariäänin. Toisen kerran Brækhus puolusti mestaruutta Lucia Morellia vastaan. Tämäkin ottelu päättyi Brækhusin voittoon kaikin tuomariäänin.
Seitsemännen kerran Brækhus puolusti mestaruutta 3. joulukuuta 2011 käydyssä ottelussa, jossa haastaja Kuulei Kupihea hävisi kymmenennen erän teknisellä tyrmäyksellä. Kamppailu käytiin Hartwall Areenalla.
Vuonna 2013 Brækhus puolusti mestaruutta Mia St.John vastaan voittaen tämän kolmannessa erässä tuomarin keskeyttäessä ottelun.
Guayananaratti

Guayananaratti ("Brotogeris versicolurus") on eteläamerikkalainen papukaija. Sen entinen suomenkielinen lajinimi on kirjosiipiaratti.
Se elää Amazonin alueella Kaakkois-Kolumbiasta ja Koillis-Perusta Brasilian itärannikolle ja Ranskan Guyananaan saakka. Karanneista häkkilinnuista syntyneitä populaatioita elää muun muassa Limassa, Puerto Ricossa ja Yhdysvalloissa. Lajin holotyypin kuvaili Philipp Ludwig Statius Müller Cayennesta 1776. Sillä ei ole alalajeja.
Ulkonäkö.
Guayananaratti on pieni, noin 22 senttimetriä pitkä papukaija nokasta pitkähkön pyrstön kärkeen. Se painaa noin 70 grammaa.
Höyhenpuvultaan se on suurimmaksi osaksi vihreä. Siivessään sillä on keltavalkoinen läikkä, joka näkyy paremmin siiven ollessa levitettynä. Nokka ja jalat tumman beiget. Silmä tumma.
Sukupuolet saman näköiset. Nuorilla yksilöillä siiven kuviot ovat vähäisemmät ja siipisulkien kärjet vihertävät, ja niillä on lyhyempi pyrstö.
Harmaaposkiaratti

Harmaaposkiaratti ("Brotogeris pyrrhoptera") on eteläamerikkalainen uhanalainen papukaija. Sen aiempi suomenkielinen lajinimi on punakylkiaratti.
Se elää Ecuadorin länsi- ja lounaisosissa sekä Perun luoteiskolkassa. Lajin holotyypin kuvaili John Latham Guayaquilista Ecuadorista 1801. Sillä ei ole alalajeja.
Ulkonäkö.
Harmaaposkiaratti on noin 20 cm pitkä nokasta pyrstön kärkeen ja se painaa noin 45-60 grammaa.
Suurimmaksi osaksi harmaaposkiaratti on väriltään vihreä. Vatsapuoli on hieman vaaleampi ja kellertävämpi kuin selkäpuoli. Sillä on nimensä mukaisesti harmaat posket ja pään alaosa ja sininen lakki. Lajin vanha lajinimi punakylkiaratti viittaa lajin punaoransseihin siiven alapeitinhöyheniin, jotka näkyvät lähinnä siipien ollessa levitettyinä.
Sukupuolet saman näköiset. Nuorilla yksilöillä on lyhyempi pyrstö, tummempi nokka ja niiltä puuttuu päälaen sininen väri, päälaki on vihreä.
Lemmikkinä.
Harmaaposkiarattia tavataan lemmikkinä, mutta se on lemmikkinä harvinainen.
Lajin hoito ei eroa juuri lemmikkilintujen perushoidosta. Voidakseen hyvin se tarvitsee omanlajisen tai vähintään samaa sukua olevan lintutoverin, runsaasti tilaa, lajityypillisiä tarpeita tyydyttävän ruokavalion, riittävästi virikkeitä, lintulähtöiset käsittely- ja koulutustavat sekä päivittäistä vapaanaoloa häkistä turvalliseksi tehdyssä sisätilassa.
Laji kuuluu CITES II/B -liitteeseen, jolloin sillä tulee vankeudessa olla yksilöön yhdistettävissä oleva alkuperätodistus. Ilman alkuperätodistusta tai siihen verrattavia papereita linnun myyminen, pesittäminen ja kaupallinen esilläpito esim. kotieläinpihalla on kiellettyä.
Papakouli Diop

Papakouli Diop (s. 19. maaliskuuta 1986 Kaolack, Senegal) on senegalilainen jalkapalloilija. Hän edustaa Espanjan Primera Divisiónissa pelaavaa Levantea ja on pelipaikaltaan keskikenttäpelaaja.
Ura.
25. kesäkuuta 2009 Diop siirtyi Racing Santanderiin. Virallisen ensiesiintymisensä joukkueessa hän teki 12. syyskuuta 2009 vierasottelussa Atlético Madridia vastaan. Ensimmäisen maalinsa hän teki 21. tammikuuta 2010 Copa del Reyn ottelussa Osasunaa vastaan.
Mikko-Pekka Heikkinen

Mikko-Pekka Heikkinen (s. 1974 Kajaani) on suomalainen toimittaja ja kirjailija. Heikkinen työskentelee kirjoittavana toimittajana Helsingin Sanomissa, jossa hän on toiminut 1990-luvun lopulta lähtien eri tehtävissä. Hän on työskennellyt useita vuosia muun muassa Nyt-liitteen elokuva-arvostelijana ja toimitussihteerinä sekä kotimaan- ja kaupunkitoimitusten reportterina. Viimeksi hän on työskennellyt sunnuntaitoimituksessa ja Kuukausiliitteessä. Usein luonto- ja metsäaiheista kirjoittava Heikkinen tunnetaan myös Helsingin Sanomien kolumnistina.
Mikko-Pekka Heikkinen on kirjoittanut ylioppilaaksi Suomussalmen lukiosta 1993. Hän on opiskellut Helsingin yliopiston valtiotieteellisessä tiedekunnassa filosofiaa. Heikkinen harrastaa retkeilyä, juoksemista, purjehdusta ja elokuvia. Mikko-Pekka Heikkinen on journalisti jo toisessa polvessa: hänen edesmennyt isänsä Eino K. Heikkinen teki pitkän uran paikallislehti Ylä-Kainuun päätoimittajana.
Vuonna 2010 julkaistiin Mikko-Pekka Heikkisen kaunokirjallinen esikoisteos, novellikokoelma Nuorgamin Alkon tuho - ja muutama erätarina. Heikkisen esikoisromaani Terveiset Kutturasta julkaistiin 2012.
Keltajuova-aratti

Keltajuova-aratti ("Brotogeris chiriri") on eteläamerikkalainen papukaija. Sen elinympäristö käsittää mantereen keskiosia Boliviasta Paraguayhin, Pohjois-Argentiinaan ja Brasiliaan. Lajista tunnetaan kaksi alalajia. Sen holotyypin kuvaili Louis Jean Pierre Vieillot Paraguaysta 1818. Keltajuova-aratti on saanut nimensä keltaisista siipijuovistaan, jotka näkyvät hyvin lennossa. 
Laji esiintyi kirjassa Koko maailman linnut (1995) nimellä brasilianaratti. Ensimmäisen kerran suomenkieliset, viralliset lintujen lajinimet listaavassa Otavan lintutieto - Maailman linnut (1992) tai BirdLife Suomen vuoden 1999 lajilistassa lajia ei ole listattuna ollenkaan, vaan vasta vuoden 2006 BirdLife Suomen nimiluettelossa Maailman lintujen suomenkieliset nimet laji mainitaan uutena lajina omalla nimellään keltajuova-aratti, "Brotogeris chiriri." Lajia pidettiin aiemmin guyananaratin alalajina.
Lajille kertyy pituutta 22 cm. Sen ravintoon kuuluu siemenet, hedelmät, kukat ja versot. Pesimäajan ulkopuolella keltajuova-aratit elävät parvissa, jotka havaitsee helpoiten kimeistä huudoista. Pesä sijaitsee kolossa puussa tai oksassa.
Ambrogio Traversari

Ambrosius Camaldulensis, syntymänimeltään Ambrogio Traversari ("Ambrosius Traversarius") (1386 – 20. lokakuuta 1439) oli italialainen teologi ja oppinut.
Elämä.
Ambrosius syntyi Portico di Romagnan kylässä lähellä Forlìa. 14-vuotiaana hän liittyi camaldolese-sääntökuntaan Santa Maria degli Angelin luostarissa Firenzessä silloisessa Firenzen tasavallassa. Ambrosius kiinnostui erityisesti kreikkalaisesta kirjallisuudesta, jolla alalla häntä opetti Manuel Khrysoloras. Ambrosiuksesta tuli sääntökunnan johtaja vuonna 1431.
Ambrosius oli merkittävä Rooman piispan ensisijaisuuden puolestapuhuja. Tämä ilmeni muun muassa Baselin kirkolliskokouksessa, jossa hän toimi paavi Eugenius IV:n legaattina. Myöhemmin paavi lähetti hänet Pyhän saksalais-roomalaisen keisarikunnan keisarin Sigismundin luokse pyytämään tämän apua paaville pyrkimyksissä lopettaa kokous. Ambrosius teki työtä katolisen ja ortodoksisen kirkon saattamiseksi yhteen tässä sekä seuranneessa Firenzen kokouksessa. Hän kuoli pian kokouksen jälkeen.
Teokset.
Ambrosius kirjoitti teoksen "Hodoeporicon", joka on päiväkirja Italian luostareiden kiertomatkasta. "Epistolarium" sisältää hänen kirjeenvaihtonsa. Lisäksi Ambrosius kirjoitti muun muassa ehtoollisesta, Pyhän Hengen lähtemisestä, pyhimyksien elämäkertoja sekä sääntökuntansa johtajien historian. Pyhän Markuksen kirjastossa Venetsiassa säilytetään joukkoa alkuperäisiä käsikirjoituksia.
Ambrosius myös käänsi teoksia kreikasta latinan kielelle. Näihin kuuluvat Johannes Siinailaisen "Portaat" (Venetsia, 1531), Palladioksen kirjoittama teos Johannes Krystostomoksen elämästä (Venetsia, 1533), Johannes Moskhoksen "Pratum spirituale", Basileios Kesarealeisen "Neitsyydestä", Efraim Syyrialaisen yhdeksäntoista saarnaa sekä Pseudo-Dionysios Areopagitan teos "Taivaallisesta hierarkiasta" (1436).
Vuosina 1424–1433 Ambrosius käänsi Diogenes Laertioksen teoksen "Merkittävien filosofien elämät ja opit" kreikasta latinan kielelle. Käännös levisi käsikirjoituksina laajalle, ja se julkaistiin Roomassa vuonna 1472. Ensimmäinen painettu laitos teoksesta ilmestyi vasta vuonna 1533.
Miguel Ángel Revilla Roiz

Miguel Ángel Revilla Roiz (s. 23. tammikuuta 1943) 
on espanjalainen poliitikko. 
Revilla edustaa Kantabrian alueellista puoluetta. Hän toimi Kantabrian maakuntahallituksen johtajana vuosina 2003–2011 ja valittiin uudestaan kesäkuussa 2015.
Revilla on koulutukseltaan ekonomi. Hän oli taloustieteen professori vuosina 1979–1982 (Escuela Superior de Dirección de Empresas de Santander) ja julkisen talouden ja talouspolitiikan professori vuoteen 1995 saakka (Cantabrian yliopisto).
Täydelliset naiset (6. tuotantokausi)

Täydellisten naisten kuudetta tuotantokautta alettiin esittää Yhdysvalloissa 27. syyskuuta 2009 ABC:lla ja Suomessa Nelosella viikkoa myöhemmin 2. marraskuuta 2009. Kausi sisältää yhteensä 23 jaksoa. Pääosassa ovat Wisteria Lanen asukkaiden Susan Mayerin, Lynette Scavon, Bree Hodgen, Gabrielle Solisin ja Katherine Mayfairin elämät Mary Alice Youngin kertomana. Tällä kaudella mysteerinä on naapuruston uusin asukas Angie Bolen ja hänen perheensä.
Sarjan katsojaluvut jatkoivat laskuaan kuudennella kaudella. Kausi keräsi keskimäärin 12,8 miljoonaa katsojaa jaksoa kohden. "Täydelliset naiset" oli kaudella 2009–2010 Yhdysvaltain television kahdenneksikymmenenneksi katsotuin sarja ja kymmenenneksi katsotuin käsikirjoitettu sarja – katsotumpia olivat muun muassa uudemmat sarjat "Rillit huurussa" (14,1 miljoonaa), "Criminal Minds – FBI-tutkijat" (13,7 miljoonaa) ja "Good Wife" (13,1 miljoonaa katsojaa).
Kausi julkaistiin DVD:nä Suomessa 20. lokakuuta 2010.
Näyttelijät.
Sivuosissa.
Muita sivuhenkilöitä:
"Katso myös Luettelo televisiosarjan Täydelliset naiset jaksoista
Jaksot.
&lt;onlyinclude&gt;&lt;/onlyinclude&gt;
Naisten Divari

Naisten Divari , sponsorinimeltään kaudesta 2024-2025 alkaen Inssi-Divari, on naisten toiseksi korkein salibandyn sarjataso Suomessa. Divari pelataan valtakunnallisena yhdessä 10 joukkueen lohkossa. Kaudella 2024-25 divarin runkosarjan voitti Helsingin Jokerit. 
Sarjan nimi muuttui Inssi-Divari:Ksi kauden 2024-2025 alusta, kun salibandyliito halusi yhdenmukaistaa kahden korkeimman sarjatason nimet miehissä ja naisissa.
Runkosarja.
Kaksinkertainen sarja yksittäisinä otteluina. Peliaika 3 x 20 min tehokasta peliaikaa. Jos
varsinainen peliaika päättyy tasan, pelataan 5 minuutin jatkoaika, joka päättyy
ensimmäiseen hyväksyttyyn maaliin. Mikäli ratkaisua ei synny jatkoajalla ratkaistaan
voittaja viiden laukojan rangaistuslaukauskilpailussa. Ottelun voitosta varsinaisella
peliajalla saa kolme (3) sarjapistettä. Jatkoajalla tai rangaistuslaukauskilpailussa
ratkenneessa ottelussa voitosta saa kaksi (2) sarjapistettä ja häviöstä yhden (1)
sarjapisteen. Varsinaisella peliajalla hävitystä ottelusta ei saa pisteitä (0).
F-Liiga karsinta.
Sarjan 1.–6. sijoittuneet joukkueet jatkavat F-liigakarsintaan.
Divarikarsinnat.
Sarjan 7.–8. sijoittuneet joukkueet jatkavat Divarikarsintojen 1. vaiheeseen.
Putoamiskarsinta.
Sarjan 9.–10. sijoittuneet joukkueet karsivat suorasta putoamisesta Suomisarjaan.
Otteluparissa kotietu on runkosarjassa paremmin sijoittuneella joukkueella.
Pelataan paras kolmesta systeemillä (kaksi voittoa) yksittäisinä otteluina. Peliaika 3 x 20
min tehokasta peliaikaa. Jos varsinainen peliaika päättyy tasan, pelataan 20 minuutin
jatkoaika, joka päättyy ensimmäiseen hyväksyttyyn maaliin. Mikäli ratkaisua ei synny
jatkoajalla ratkaistaan voittaja viiden laukojan rangaistuslaukauskilpailussa. Varsinaisen
peliajan ja jatkoajan välillä on 5 min tauko.
Otteluparin voittaja jatkaa Divarikarsintojen 2. vaiheeseen ja häviäjä putoaa Suomisarjaan
kaudelle 2024–25.
Ümürbek Bazarbaýew

Ümürbek Bazarbaýew (s. 17. syyskuuta 1981) on turkmenistanilainen painonnostaja. Hän on osallistunut neljiin olympialaisiin, Sydneyssä 2000, Ateenassa 2004, Pekingissä 2008 ja Lontoossa 2012. Bazarbaýewin paras sijoitus olympialaisista on kuudes alle 62-kiloisten sarjassa, mutta Aasian-mestaruuskisoissa hän on saanut pronssia vuonna 2008 Kanazawasta omalla ennätyksellään 296 kiloa.
Biblioteca Nazionale Vittorio Emanuele III

Biblioteca nazionale Vittorio Emanuele III on yksi Italian kansalliskirjastoista. Se sijaitsee 1700-luvulla rakennetun Napolin kuninkaallisen palatsin itäsiivessä ja se on perustettu 1790-luvulla. Kirjasto on nimetty Italian kuninkaan Viktor Emanuel III:n mukaan.
Kirjasto on Italian kolmanneksi suurin Rooman ja Firenzen kansalliskirjastojen jälkeen. Se käsittää yli 1,4 miljoonaa teosta, yli 18 000 käsikirjoitusta, 4 500 inkunaabelia ja 1 800 Papyrusten huvilasta Herculaneumista löydettyä papyrusta.
Jääkiekon maailmanmestaruuskilpailut 1951

Jääkiekon maailmanmestaruuskilpailut 1951 pelattiin Pariisissa. Joukkueet jaettiin ensimmäistä kertaa suoraan kahteen erilliseen sarjaan tason mukaan. Kanada voitti maailmanmestaruuden. Ruotsi voitti Euroopan-mestaruuden maalieron turvin ennen Sveitsiä. Norja voitti ensimmäisen mitalinsa, eli Euroopan-mestaruuskilpailujen pronssia, vaikka hävisi Suomelle. Suomen voitto Norjasta jäi Suomen ainoaksi, joten Suomi oli turnauksen viimeinen.
B-sarja.
B-sarja pelattiin nimellä "Critérium Européen".
Iván Marcano

Iván Marcano Sierra (s. 23. kesäkuuta 1987 Santander, Espanja) on espanjalainen jalkapalloilija, joka edustaa portugalilaista Portoa. Hän on pelipaikaltaan keskuspuolustaja, mutta kykenee pelaamaan myös vasempana laitapuolustajana.
Ura.
Marcano on kotikaupunkinsa Racing Santanderin kasvatti. Hän teki ensiesiintymisensä edustusjoukkueessa 30. syyskuuta 2007 ottelussa Almeríaa vastaan, jossa hän kuitenkin loukkaantui ja joutui sivuun kolmeksi kuukaudeksi.
Kaudeksi 2009–2010 uusi päävalmentaja Juan Ramón Muñiz nosti Marcanon vakituisesti Racingin edustusjoukkueeseen. Viidennessä pelissä kotiottelussa Mallorcaa vastaan hän teki ensimmäisen liigamaalinsa. Hän pelasi lähes koko kauden vasempana laitapuolustajana.
Heinäkuussa 2009 Marcano siirtyi kuuden miljoonan euron kaupassa Villarrealiin, jonka kanssa hän teki kuusivuotisen sopimuksen. Hän kuului kauden 2009–2010 alussa joukkueen avauskokoonpanoon, mutta joutui helmikuussa valmentajaksi tulleen Juan Carlos Garridon epäsuosioon ja pelasi loppukaudesta vain muutamassa ottelussa. Kaudeksi 2010–2011 hän siirtyi lainasopimuksella madridilaisseura Getafeen.
15. kesäkuuta 2011 hän siirtyi yhden kauden kestävällä lainasopimuksella kreikkalaisseura Olympiakosiin.
Telkkälä (Muolaa)

Telkkälä (v:sta 1948 ) on kylä Kirkkojärven itärannalla Punnuksen kunnassa Käkisalmen piirissä Venäjällä. Telkkälä kuuluu Suomen Neuvostoliitolle luovuttamiin alueisiin ja se oli Suomelle kuuluessaan osa Muolaan kuntaa. 
Historia.
Kyläkuva.
Suomelle kuuluessaan Telkkälä sijaitsi Muolaan itäosassa Valkjärven kunnan rajalla noin kolme kilometriä Muolaan kirkonkylästä Kirkkorannasta itään. Telkkälän naapurikyliä olivat etelässä Lehtokylä, lännessä Kirkkojärven toisella puolella Kirkkoranta, Hattula ja Retukylä, pohjoisessa Passila ja Punnus, idässä Himala, Myhkyrilä ja Heimala sekä Valkjärven puolella Pentsilä. Punnuksen ja Passilan kylien vastaisen rajan muodosti Punnusjärvestä Kirkkojärveen laskeva Punnusjoki. 
Telkälän asutus ja pellot olivat keskittyneet kylän pohjoisosaan Kirkkojärven rannalle. Telkkälän halki kulki Punnuksesta Lehtokylään johtanut maantie, josta erkani kylätie länteen Telkkälän kyläkeskustaan Kirkkojärven rantaan ja itään Saustalaan. Vuonna 1936 Telkkälän kylän pinta-ala oli 13,53 neliökilometriä, josta oli peltoa 407 hehtaaria, niittyä 46 hehtaaria ja metsää 871 hehtaaria. Telkkälän peltopinta-ala oli lisääntynyt Kirkko- ja Punnusjärvien laskun myötä. Maanviljelyksen ohella kylässä harjoitettiin myös huomattavassa määrin kalastusta. Kylässä oli Suomen Luterilaisen Evankeliumiyhdistyksen rukoushuone..
Telkklälän koulu aloitti toimintansa vuokratiloissa vuonna 1907 ja koulutalo valmistui vuonna 1910. Koulupiiriin kuului Telkkälän lisäksi Himalan kylä sekä Saustalaksi kutsutut Myhkyrilän, Saavolan ja Oravalan kylät. Telkklän koulu sijaitsi kylätien varressa metsätaipaleella Himalan ja Telkkälän kylien välimaastossa. Ennen vuotta 1907 koulupiirin alue oli kuulunut Punnuksen koulupiiriin. Telkkälän koulu tuhoutui talvisodassa vuonna 1939.
Sota-aika.
Telkklän asukkaat evakuoitiin läntisempään Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylän asukkaat pääsivät palaamaan raunioituneeseen kotikyläänsä. Jälleenrakennus keskeytyi vuonna 1944 Neuvostoliiton suurhyökkäyksen alettua ja kylien asukkaat evakuoitiin uudelleen. Rauhanteossa kylä jäi taas Neuvostoliiton puolelle. Sodan jälkeen Muolaan siirtoväki asutettiin Lounais-Hämeeseen ja Etelä-Pirkanmaalle, jossa Telkklän asukkaat asutettiin pääasiassa Somerolle ja jonkin verran myös Somerniemelle.
Sinilakkiaranen

Sinilakkiaranen ("Nannopsittaca dachilleae") on eteläamerikkalainen papukaija. Laji laskettiin aiemmin tepuinarasen alalajiksi. Suomenkieliseen lajiluetteloon se lisättiin vuonna 2006.
Sen elinympäristö käsittää Kaakkois-Perun ja Luoteis-Bolivian, mahdollisesti myös läheisiä alueita Länsi-Brasiliasta. Lajin holotyypin kuvailivat John Patton O'Neill, Charles A. Munn ja Irma Franke Perun Ucayalista 1991.
Sheerness

Sheerness on noin asukkaan kaupunki Kentin kreivikuntaan kuuluvassa Swalen kaupunkipiirissä ("borough") Kaakkois-Englannissa. Sillä ole kunnallista itsehallintoa ("unparished area"), vaan se on suoraan kaupunkipiirin alaisuudessa. Kaupunki sijaitsee Medwayjoen suulla Isle of Sheppey -saaren luoteiskulmassa.
Sheerness alkoi kehittyä, kun Medwayjoen suulle rakennettiin 1500-luvulla linnoitus laivastohyökkäyksien varalta. Kaupungissa toimi myöhemmin kuninkaallinen laivatelakka. Kun Sheernessiin valmistui 1800-luvulla laivalaituri ja rantapromenadi, se alkoi kiinnostaa rantalomakohteena. Teollisuus säilytti silti yhä tärkeän asemansa, etenkin vuoteen 1960 saakka, jolloin laivaston telakka suljettiin. Kaupunki on yhä maan tärkeimpiä autojen tuontisatamia.
Kaupunkiin johtava tärkein maantieyhteys on A249-maantie, junayhteys Lontooseen vie aikaa tunnin ja 45 minuuttia. Aikaisemmin Sheernessistä oli laivayhteys Alankomaiden Vlissingeniin mutta se on lopetettu.
Senegalin alueet

Senegalin alueet () ovat Senegalin aluehallinnollisia yksiköitä. Maa jakautuu 14 alueeseen. Alueet jakautuvat edelleen departementeiksi, joita on 34.
Historia.
Siirtomaa-aikana Senegal oli jaettu cerlcles'hin, jotka oli jaettu edelleen kantoneihin. Itsenäistymisen jälkeen maa jaettiin seitsemään alueeseen, 27 depardementtiin ja 85 arrondisementtiin. Senegalin alueet olivat tuolloin Cap Vert, Casamance, Diourbel, Fleuve, Sénégal Oriental, Sine-Saloum ja Thiès.
Vuonna 1976 Diourbelin alueesta erotettiin Lougan alue. Vuonna 1984 jaettiin Casamance Koldan ja Ziguinchon alueiksi, Sine-Saloum Fatickin ja Kaolackin alueiksi ja Cap Vertin nimi muutettiin Dakariksi, Fleuven Saint-Louisiksi ja Sénégal Orientalin Tambacoundaksi. Vuonna 2002 Saint-Louisin alueesta erotettiin Matam. Vuonna 2008 Kaolackista erotettiin Kaffrine, Tambacoundasta Kédougou ja Sédhiou Koldasta.
Unabomber presidentiksi

Unabomber presidentiksi () oli poliittinen kampanja Yhdysvalloissa vuoden 1996 presidentinvaalien aikana. Kampanjan tarkoituksena oli saada kirjepommeista vangittu ja sittemmin elinkautiseen vankeuteen tuomittu "Unabomber" eli Theodore Kaczynski Yhdysvaltain presidentiksi. Sen aloitti Bostonissa Lydia Eccles vuonna 1995. Kampanjan tunnuslauseena oli "If elected, he will not serve" (”Jos hänet valitaan, hän ei tule toimimaan virassa”).
Eetu Kaipio

Eetu Kaipio (s. 29. maaliskuuta 1989 Hyvinkää) on suomalainen jalkapalloilija, jonka seura on Kakkosessa pelaava Pallo-Iirot. Hän on pelipaikaltaan keskikenttäpelaaja.
Kaipio aloitti jalkapallon Nurmijärven Nappulaliigassa. Hän edusti juniorina FC Jokereita ja Helsingin Jalkapalloklubia. Hän pelasi kausina 2008–2009 HJK:n reservijoukkueessa Klubi 04:ssä Kakkosta ja Ykköstä. Kauden 2010 alussa hän oli koeajalla Veikkausliigan Vaasan Palloseurassa, mutta ei lopulta saanut sopimusta ja siirtyi Ykkösen Viikinkeihin. Hän kuului kauden päätteeksi Veikkausliigan nousukarsintoihin yltäneen itähelsinkiläisjoukkueen runkopelaajiin.
Kaudeksi 2011 Kaipio siirtyi Viikinkien valmentajan Toni Korkeakunnaksen mukana Veikkausliigan Myllykosken Palloon, jonka kanssa hän teki 1 + 1 -vuotisen sopimuksen. Hän debytoi Veikkausliigassa 2. toukokuuta 2011 ottelussa IFK Mariehamnia vastaan. Debyyttikaudellaan liigassa Kaipio sai runsaasti vastuuta ja pelasi 27 ottelussa, mutta sittemmin loukkaantumiset rajoittivat hänen pelaamistaan. Kausilla 2012–2013 hän pelasi muutaman ottelun myös lainalla Kakkosen Mikkelin Palloilijoista.
Kaudeksi 2014 Kaipio siirtyi Ykkösen Valkeakosken Hakaan.
Tilastot.
"Päivitetty 30. syyskuuta 2017."